32006R1992
L 392/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1992/2006 НА ЕВРОПЕЙСКИЯ ПАРЛАМЕНТ И НА СЪВЕТА
от 18 декември 2006 година
за изменение на Регламент (ЕИО) № 1408/71 на Съвета за прилагането на схеми за социална сигурност на заети лица и членове на техните семейства, които се движат в рамките на Общността
(текст от значение за ЕИП)
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално членове 42 и 308 от него,
като взеха предвид предложението на Комисията,
като взеха предвид становището на Европейския икономически и социален комитет (1),
в съответствие с процедурата, установена в член 251 от Договора (2),
като имат предвид, че:
(1)
С цел да се проследят промените в законодателството на някои държави-членки, се налага да се адаптират някои от приложенията към Регламент (ЕИО) № 1408/71.
(2)
Регламент (ЕИО) № 1408/71 следва следователно да бъде съответно изменен.
(3)
С цел да се гарантира, че радикалната реформа в здравноосигурителната схема в Нидерландия, която влиза в сила на 1 януари 2006 г., е отразена правилно в европейските координационни разпоредби от датата на влизането ѝ в сила и по този начин да се осигури правна сигурност по отношение на координирането на обезщетенията по болест, необходимо е да се постанови, че измененията на приложения I и VI към Регламент (ЕИО) № 1408/71, които се отнасят за реформата в здравноосигурителната схема в Нидерландия, се прилагат с обратна сила от 1 януари 2006 г.
(4)
Договорът не предвижда други правомощия, освен тези, посочени в член 308, за да се вземат необходимите мерки в областта на социалната сигурност, що се отнася до лица, които не са наети,
ПРИЕХА НАСТОЯЩИЯ РЕГЛАМЕНТ:
Член 1
Приложения I, II, IIа, III, IV и VI към Регламент (ЕИО) № 1408/71 се изменят в съответствие с приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Точка 1, буква б) и точка 6, буква б) от приложението, които се отнасят за Нидерландия, влизат в сила на 1 януари 2006 г., с изключение на раздел „Р. НИДЕРЛАНДИЯ“, точка 1, буква е), шесто тире от приложение VI към Регламент (ЕИО) № 1408/71, допълнен с точка 6, буква б) от приложението към настоящия регламент, който влиза в сила на датата, предвидена в първия параграф от настоящия член.
Настоящият регламент е задължителен в своята цялост и се прилага пряко във всички държави-членки.
Съставено в Страсбург на 18 декември 2006 година.